સાઉથ મુંબઈમાં સાડાઆઠ એકરના એક વિશાળ પ્લૉટમાં સુધરાઈ એક વર્ષમાં ચાર કરોડ રૂપિયાના ખર્ચે સ્ટેટ ઑફ ધી આર્ટ ગાર્ડન તૈયાર કરવાની છે. શહેરમાં એક પછી એક આધુનિક ઇન્ફ્રાસ્ટ્રક્ચર પ્રોજેક્ટ્સ અને વધતા પ્રદૂષણને કારણે લોકો શુદ્ધ હવા અને ખુલ્લાં મેદાનો માટે તરસી રહ્યા છે ત્યારે સાઉથ મુંબઈમાં આ ગાર્ડન લોકો માટે રાહતરૂપ નીવડશે. વિકાસની દોટમાં મુંબઈ હવે લગભગ કૉન્ક્રીટના જંગલમાં ફેરવાઈ ગયું છે તેથી સુધરાઈના ગાર્ડન્સ ડિપાર્ટમેન્ટે સૌને પસંદ પડે અને ખાસ તો બાળકો મુક્ત મને રમી શકે એવું ગાર્ડન તૈયાર કરવાની યોજના કરી છે. આ ગાર્ડનમાં પ્રવેશવાની કોઈ ફી નહીં હોય એવી માહિતી મળી છે.